text: Master så store som Rundetårn får borgere til at protestere
  09 april 2018 kl. 13.50
  Nye højspændingsmaster skaber protester. De utilfredse borgere mener, at ledningerne bør graves ned i jorden.
  
  Højspænding i jorden
  På Facebook er der oprettet en gruppe med navnet ’Højspænding i Jorden’. Gruppens formål er at få højspændingsledningerne gravet ned i jorden.
  Klima-, Forsynings- og Energiminister Lars Christian Lilleholt har givet grønt lys til, at Energinet.dk forstærker og udbygger el-nettet i den vestlige del af landet. 
  I Endrup ved Esbjerg har det skabt utilfredshed.
  Det er nemlig planen, at der skal sættes nye højspændingsmaster op fra Endrup Station og sydpå til den tyske by Niebüll.
  Mandag begynder høringsfasen. 
  Masterne har bliver mellem 30 og 35 meter høje, samme højde som Rundetårn, og 400 kilovolt kommer til at gå gennem højspændingsledningerne.
  Mellem Kalsgårde og Idomlund ved Holstebro bliver luftledninger med 150 kilovolt udskiftet med 400 kilovolt luftledninger mellem Idomlund og Endrup. 
  Det har vakt modstand langs strækningerne og altså også i Endrup. Endrup Lokalråd inviterer mandag til et informationsmøde om højspændingsledningerne klokken 19 på kroen i byen.
  Her vil projektleder Christian Jensen fra Energinet.dk svare på spørgsmål fra de fremmødte.  
  Energinet holder selv en række informationsmøder, hvor der også er mulighed for at stille spørgsmål:
  Videbæk Idræts- og Fritidscenter den 18 april klokken 19.
  Varde Fritidscenter den 19. april klokken 19.
  Bredebro Idrætscenter den 24. april klokken 19.
  Ribe Fritidscenter den 25. april klokken 19.
  